Haur cucuk

Haur cucuk (Bambusa bluméana) nyaéta tangkal  awi haur anu tangkal jeung régangna carucukan bijil tina buku-bukuna . Haur cucuk  disebut ogé :  pring gĕsing, p. greng (basa Jawa). Di daérah Jawa disebut ogé  pring ori. Haur cucuk masih kénéh kaasup genus  haur cina, haur cucuk gedé, haur konéng, haur bodas, jeung haur tutul.

Pedaran
Haur cucuk hirupna ngadapur tur tangkalna kékép, rimpangna nyagak  simpodial; régang-régang anu carucukan ngahunyud deukeut puhu tangkalna. Iwung semu konéng, katutup ku salumpit anu baruluan kelirna coklat. Tangkalna sanajan ajeg ka luhur tapi henteu lempeng malahan rada marieus jeung paparéolan, jangkung bisa nepi ka  25 m, cucukan; mimiti bijil régang  ti luhureun taneuh kénéh, régang anu leuwih leutik bijil tina regang anu badag.  Tangkal anu masih ngora baruluan kalawan mibanda lapisan bodas kawas lilin, mangsa geus kolot mah tangkal téh jadi héjo hérang tur henteu buluan. Panjang buku-bukuna 25-30 cm garis tengahna ø 5–10 cm, daging tangkalna pejel, kandela 10-20 mm. Buku-bukuna ngajarendul kalawan buku anu paling handap kaluar akar tapi henteu manjangan (akar udara).
 
Salumpitna gancang lésot tina tangkal, wujudna siku tilu rubakna 30 × 22 cm, ka handapna leuwih heureut tur ngaleutikan beuki ka luhur beuki rubak, luarna buluan kelirna coklat. Salumpit daun   lanset pondok, kurang leuwih 15 × 1,5 cm, ajeg dina buku-bukuna, palebah tengah-tengah rata, palebah tungtungna nikel ka jero, jerona aya buluan  (adaksial), luarna bulistir (abaksial).
 
Daun salambar  (lanset) panjang  15-20 × 1,5–2 cm, palebah cupat daun semu  buleud, tungtung daun mecos; salumpitna buluan leutik panjangna 1–3 mm.
Kembang sababaraha ngaranggeuy bijil tina régang utamana anu henteu daunan pseudospikelet jarakna  1–5 cm. Spikelet gepéng, panjang nepi ka 5 cm, diwangun ku  2-3 gluma kosong jeung 5-12 floret. Kariopsis teu kanyahoan.

Tempat hirup jeung  ékologi 
Haur cucuk ditaksir asalna ti  Indonesia beulah kulon: Sumatera, Jawa, Kalimantan, jeung Nusa Tenggara.. Kiwari haur cucuk geus dipelak jeung direkahkeun di sakuliah Asia Tenggara  daratan  (Malaysia, Thailand, Vietnam), Tiongkok kidul (Fujian, Guangxi, Yunnan, Taiwan), katut Filipina..
 
Di alam liar, haur cucuk kapanggih hirup di tempat anu luhur taneuhna  300 m tina beungeut cai laut (dpl), awi cucuk bisa hirup dina taneuh anu angar tur henteu subur, loba kapanggih hirup sisi gawir, sisi susukan.
Tangkal awi haur kawilang kuat hirup dina taneuh anu baseuh atawa angar utamana anu mibanda mibanda pH antara 5—6,5.

Mangpaat 
Tangkalna kawilang kuat tur kandel, bisa dimangpaatkeun pikeun bahan wangunan utamana tunjel konstruksi, bisa ogé pikeun purnitur, pakakas dapur, rupa-rupa anyaman, ogé sumpit. Dumasar kana panalungtikan tangkal  haur cucuk  anu garing (15% kandungan caina) kuat nahan beurat nepi ka  500 kg/m³ . Haur cucuk anu dipaké di luar (pager, pancuran, cukang, jeung sajabana) kuat dipaké nepi ka 1-3 taun, kalawan 2-5 taun pikeun pamakéan di jero rohangan, teu nepi ka 6 bulan umurna mangsa dipaké dina kaayaan kakeueum ku cai laut. Haur cucuk bisa ogé dimangpaatkeun pikeun nyieun kertas ku jalan saméméhna tangkal awi dijieun heula bubur, tangkalna anu geus garing bisa ogé dimangpaatkeun pikeun suluh.
 
Iwung haur cucuk ogé bisa dimangpaatkeun pikeun sayuran. Daun jeung régang anu ngora isa dimangpaatkeun pikeun parab ingon-ingon. Haur cucuk ngahaja dipelak pikeun ngajaga taneuh sangkan henteu urug atawa longsor, ogé nahan cai susukan sangkan henteu ngagerus taneuh  érosi, Bisa ogé dipelak pikeun nahan angin, wates taneuh, pager hirup jeung réa-réa deui.  Baheula  ngahaja dipelak pikeun benteng anu ngurilingan kampung.

Spésiés séjén 
Bambusa bambos (haur cucuk gedé) sakapeung katempo ampir sarimbag jeung  B. blumeana. Ngan anu ngabédakeun taya lian salumpitna  B. blumeana mah ceulina katempo kalawan jelas mibanda buluan sedengkeun; salumpit B. bambos salumpitna leuwih heureut, kelir  buluna coklat kolot nepi ka hideung di luar jeung jero salumpit.

Dicutat tina

Tutumbu kaluar

 GrassBase: Bambusa blumeana
 Guadua Bamboo: Bambusa blumeana 
 Plant Illustrations: Bambusa blumeana
 Useful Trop. Plants: Bambusa blumeana
 Plantamor: Bambu duri

Tutuwuhan
Poaceae
Sayuran
Tutuwuhan industri